b'\n_START_ARTICLE_\n\xc2\xa1No pasar\xc3\xa1n!\n_START_PARAGRAPH_\n\xc2\xa1No pasar\xc3\xa1n! (\xc5\xa1pansko Ne bodo prodrli) je bilo eno glavnih krilatic \xc5\xa1panskih republikancev med \xc5\xa1pansko dr\xc5\xbeavljansko vojno._NEWLINE_Izvor krilatice pripisujejo francoskemu generalu Robertu Nivellu, ki je med bitko za Verdun izjavil istopomensko Ils ne passeront pas. Krilatica se je hitro raz\xc5\xa1irila zaradi mo\xc4\x8dnega propagandnega naboja. Pozneje je kratica postala tudi moto voja\xc5\xa1kih enot, ki so bile nastanjene na Maginotevi liniji._NEWLINE_Krilatica se je nato pojavila med bitko za Madrid, ko so republikanci branili mesto pred falangisti (nacionalisti). Takrat je Dolores Ib\xc3\xa1rruri G\xc3\xb3mez (La Pasionaria; ena od ustanoviteljev KP\xc5\xa0) uporabila to krilatico, ki je kmalu postala mednarodni protifa\xc5\xa1isti\xc4\x8dni slogan. \xc5\xa0e danes krilatico uporabljajo razne levi\xc4\x8darske skupine. Med \xc5\xa1pansko dr\xc5\xbeavljansko vojno so desni\xc4\x8darji spremenili krilatico v \xc2\xa1Pasaremos! (Bomo prodrli) oz. \xc2\xa1Han pasado! (So prodrli)._NEWLINE_No pasaran se imenuje tudi pesem iz \xc5\xa1panske dr\xc5\xbeavljanske vojne, ki govori o bitki za Madrid.'